User talk:Guuleedshiikh

Habka cusub ee waxbarashada dugsiyada Soomaaliya oo bilaabanayo Agosto

Dagaalka sokeeyey siyaabo badan ayuu u dhaawacay dalka: Qoysas ayuu kala geeyay, xukunka sharciga ayaa meesha ka baxay, hay’adaha dowladda ayaa burburay, waxbarashaduna burbur xooggan ayaa gaaray, waa qaar ka mid ah dib u dhacyada dalka soo gaaray colaadda sababo la xiriira colaadda. Sanadihii ugu dambeeyay kaddib markii uu dagaalka soo afjarmay, waxaa si tartiib ah u soo wanaagsanaaneysay qaybta waxbarashada, iyada oo ay mas’uuliyiintu oo dareensan muhiimadda ay waxbarashadu u leedahay horumarka muddada dheer ee dalka, ay dadaal u galeen in ay dib u soo celiyaan. Hase yeeshee, tani waxaa ay horseedday xaalad ka baxsan gacanta dowladda, iyada oo ay jiraan nidaamyo iyo hab-dhismeedyo kala geddisan oo isku dhex yaacsan oo loo isticmaalaya dugsiyada hoose-dhexe iyo dugsiyada sare, kuwaas oo qaadanayay nidaam kasta oo ay jecleysteen milkiilayaasha. Xita xilli dugsiyeedka iyo buugaagta la adeegsado waa ay ku kala duwanaayeen dugsiyo badan oo ku yaala qaybo kala duwan ee dalka. Dhammaan arrimahan, waa ay isbeddelayaan bisha soo socoto “30-kii sano ee ugu dambeeyay, dalku waxaa uu baahi weyn u qabay nidaam waxbarasho oo ay Soomaalidu leedahay ayna Soomaalidu diyaarsatay – ugu dambeyn, hadda waan helnay,” ayuu yiri Maxamed Cabdulqaadir, oo ah La-Taliyaha Wasaaradda Waxbarashada ee Dowladda Federaalka ah, ahna mas’uulka u qaabilsan kormeerka hirgelinta nidaamka cusub ee waxbarashada, oo uu ku jiro manhajka cusub ee qaranka, ee Soomaaliya oo idil. oHorraanta bisha Agosto, kaddib markii ay ardaydu u soo dhammaato fasaxa caadiga ah ee labada bilood, nidaamka waxbarashada ee dalkan ku yaal geeska Afrika waxaa ku imaan doonaa isbeddel aad u weyn kaddib markii la qaato nidaam mideysan oo isku dhafan oo loogu talagalay dugsiyada hoose-dhexe iyo dugsiyada sare, kaas oo wax waliba daboolayo, laga bilaabo maaddooyinka ilaa iyo xilliyada dugsiga. Nidaamkan cusub ee waxbarasho, oo inta badan loo yaqaanno ‘nidaamka 4-4-4-,’ ardayda muddo afar sano ayay ku qaadanayaan dugsiga hoose, afar sano ayay ku qaadanayaan dugsiga dhexe, afar kalena waxaa ay ku qaadanayaan dugsiga sare ka hor inta aysan u gudbnin waxbarashada heerka sare. Waxaa intaasi dheer, in ardayda hibo u leh dhinacyo kala duwan oo ay ka mid yihiin ciyaaraha, muusikada iyo farshaxanka la aqoonsan doono lana kobcin doono si ay heerka ugu sarreeya ka gaaraan arrimahan. “Ujeeddadeennu waa in aan xaqiijinno in carruurteenna ay helayaan waxbarashao iyo sidoo kale fursadaha oo ay kartidooda uga faa’iidi karaan naftooda iyo dalkooda,” ayuu yiri Mudane Cabdulqaadir. Sanad dugsiyeedka waxaa loo kala qaybin doonaa labo xilli dugsiyeed, iyada oo xilli dugsiyeedka koowaad oo ka bilaaban doono bisha Janaayo uuna ku ekaan doono bisha Maajo, xilli dugsiyeedka labaadna uu ka bilaabanayo Agosto ilaa iyo Diseembar.